Xisco Muñoz

Francisco Javier Muñoz Llompart (tuntud ka kui Xisco Muñoz; sündinud 5. septembril 1980 Manacoris) on Hispaania jalgpallitreener ja endine jalgpallur. Jalgpallurina mängis ta äärepoolkaitsja positsioonil.

 Jalgpallurikarjäär 
Ta sündis Mallorca saarel ning alustas sealses klubiks RCD Mallorca ka klubikarjääri. 1998. aastal debüteeris ta Mallorca reservmeeskonnas Hispaania tugevuselt kolmandas liigas. 1999. aastal liitus ta Valenciaga. Pärast seda, kui ta oli mänginud ühe hooaja Valencia reservmeeskonnas ning laenul Recreativo de Huelvas (2000–2001 ja 2002–2003) ja Tenerifes (2001–2002), kuulus ta Valencia põhimeeskonda aastatel 2003–2005. Hispaania kõrgliigas mängis Xisco esmakordselt hooajal 2001/02, kui kuulus Tenerife koosseis. Hooajal 2003/04 tuli ta Valenciaga Hispaania meistriks. Lisaks võitis ta 2004. aastal Valenciaga UEFA karika ja UEFA superkarika, kuid kummaski finaalis ta pingilt platsile ei pääsenud.

Hiljem mängis Xisco Hispaania klubides Real Betis (2005–2009), Levante (2009–2011) ja Gimnàstic de Tarragona (2014–2016). Tema ainus klubi väljaspool Hispaaniat oli Gruusia klubi Thbilisi Dinamo, kus ta mängis 2011–2014.

Aastatel 1998–2001 mängis Xisco Hispaania noortekoondistes.

 Treenerikarjäär 
2020. aasta augustis sai Xisco Thbilisi Dinamo peatreeneriks. Samal aastal tuli ta klubiga Gruusia meistriks.

2020. aasta detsembris sai Xisco Inglismaa klubi Watfordi peatreeneriks pärast seda, kui senine peatreener Vladimir Ivić vallandati. 2021. aasta märtsis valiti Xisco Inglismaa esiliiga kuu parimaks peatreeneriks. Samal hooajal kindlustas ta Watfordiga pääsu Inglismaa kõrgliigasse, kui liiga lõpetati teise kohaga. Xisco vallandati Watfordi peatreeneri kohalt 2021. aasta oktoobris, kui Watford paiknes Inglismaa kõrgliigas seitsme mängu järjel 15. kohal.

2021. aasta oktoobris sai ta Hispaania esiliigaklubi Huesca peatreeneriks. Hooajal 2021/22 saavutas ta Huescaga Hispaania esiliigas 13. koha.

2022. aasta oktoobris määrati Xisco Küprose kõrgliigaklubi Famagusta Anorthosise peatreeneriks kuni hooaja lõpuni, kuid ta vallandati juba kolm kuud hiljem, kui Anorthosis oli olnud võiduta viis mängu järjest.

2023. aasta juulis sai Inglismaa esiliigaklubi Sheffield Wednesday peatreeneriks. Ta tõi kaasa mitmed teised treenerid, kes olid temaga koos töötanud Watfordis.

 Saavutused 
Mängijana
Valencia
La Liga: 2003–04
UEFA Cup: 2003–04
UEFA Superkarikas: 2004

Thbilisi Dinamo
Gruusia kõrgliiga: 2012–13, 2013–14
Gruusia karikas: 2012–13, 2013–14
Gruusia superkarikas: 2014

Peatreenerina
Thbilisi Dinamo
Gruusia kõrgliiga: 2020

 Viited 

Kategooria:Hispaania jalgpallurid
Kategooria:Hispaania jalgpallitreenerid
Kategooria:Valencia CF mängijad
Kategooria:Recreativo de Huelva jalgpallurid
Kategooria:CD Tenerife mängijad
Kategooria:Real Betise jalgpallurid
Kategooria:Levante UD jalgpallurid
Kategooria:La Liga mängijad
Kategooria:Sündinud 1980